google/wiki40b huggingface dataset:
Γουλιέλμος Α΄ του Μάισεν

Βιογραφία

Ήταν ο τέταρτος γιος του Φρειδερίκου Β΄ μαργράβου του Μάισεν και της Ματίλντας των Βίττελσμπαχ, κόρης του Λουδοβίκου Δ΄ της Γερμανίας. 
Τρίτος αδελφός ήταν ο Λουδοβίκος αρχιεπίσκοπος του Μάιντς και μετά του Μαγδεβούργου. Εκτός από αυτόν, οι υπόλοιποι τρεις αδελφοί διαδέχθηκαν από το 1349 τον πατέρα τους από κοινού στο Μάισεν, ώσπου το 1381 απεβίωσε ο πρωτότοκος Φρειδερίκος Γ΄ λαντγκράβος της Θουριγγίας. Τότε οι εναπομείναντες αδελφοί μοίρασαν στο Χέμνιτς την επικράτεια: ο δευτερότοκος Βαλτάσαρ έλαβε τη Θουριγγία και ο Γουλιέλμος Α΄ του Μάισεν.
Η σύζυγός του Ελισάβετ των Λουξεμβούργου ήταν αδελφή του Ιακώβου της Γερμανίας και εκλέκτορα του Βρανδεμβούργου, ο οποίος όρισε αντιπρόσωπό του (vicarius) στο Βρανδεμβούργο τον Γουλιέλμο Α΄. Ήταν από τους πιο ενεργούς του Οίκου του: εργάστηκε ευφυώς για τον περιορισμό της δύναμης των μικροευγενών στο Μάισεν και υπεραμύνθηκε του Οίκου της συζύγου του. 
Απέκτησε τον έλεγχο του Κόλντιτς, που του έφερε το πλούσιο μπουργκραβάτο της Ντόχνα· αργότερα το πώλησε. Ήταν μεγάλος προστάτης του καθεδρικού του Μάισεν και με τη φορολογική απαλλαγή που του χορήγησε, τον βοήθησε να ενισχυθεί επιτυχώς. Το 1404 ίδρυσε τη μονή Αυγουστίνων στη Δρέσδη και την προμήθευσε με ιδιοκτησίες. 
Το 1407 απεβίωσε στο κάστρο Γκρίμμα σε ηλικία 64 ετών άτεκνος και τον διαδέχθηκαν οι ανιψιοί του, ο Φρειδερίκος Α΄ ο φιλόνικος, ο Γουλιέλμος Β΄ (γιοί του Φρειδερίκου Γ΄) και ο Φρειδερίκος Δ΄ ο ειρηνικός (γιος του Βαλτάσαρ).

Οικογένεια

Νυμφεύτηκε πρώτα την Ελισάβετ των Λουξεμβούργου, κόρη του Ιωάννη-Ερρίκου μαργράβου της Μοραβίας (αδελφού του Καρόλου Δ΄ της Γερμανίας). 
Το 1400 απεβίωσε η Ελισάβετ και ο Γουλιέλμος Α΄ έκανε δεύτερο γάμο με την Άννα του Μπράουνσβαϊκ. Δεν απέκτησε απογόνους από τους γάμους του.
Μητροπολίτης Ιλίου, Αχαρνών και Πετρουπόλεως Αθηναγόρας Δικαιάκος

Βιογραφία

Ο Γεώργιος Δικαιάκος γεννήθηκε στην Αθήνα το 1951 όπου και ολοκλήρωσε τις εγκύκλιες σπουδές του.
Το 1969 εισήχθη στη Φιλοσοφική Σχολή του Εθνικού και Καποδιστριακού Πανεπιστήμιου Αθηνών, από την οπολια αποφοίτησε το 1974. Από τον Ιούλιο του 1974 έως τον Ιανουάριο του 1977 υπηρέτησε τον Ελληνικό Στρατό.
Εκάρη μοναχό στις 12 Φεβρουαρίου 1977, ενώ η χειροτονία του σε διάκονο, 9 μέρες αργότερα, στις 21 Φεβρουαρίου 1977 από τον μακαριστό Μητροπολίτη Κέρκυρας και Παξών Πολύκαρπο. Παράλληλα, κατέστη μέλος μικράς μοναστικής αδελφότητας στον Άγιο Αθανάσιο Αγρού Κέρκυρας.
Ακολούθως, φοίτησε στην Θεολογική Σχολή Α.Π.Θ. από την οποία αποφοίτησε το 1979. Το 1979 χειροτονήθηκε πρεσβύτερος, λαμβάνοντας το οφίκιο του Αρχιμανδρίτη, από τον Μακαριστό Μητροπολίτη Θηβών Νικόδημο. Διορίσθηκε Ιεροκήρυκας στην Ιερά Μητρόπολη Θηβών και Λεβαδείας, στην οποία υπηρέτησε έως ότου εκλέχθηκε ως Αρχιεπίσκοπος ο τότε Μητροπολίτης Θηβών Ιερώνυμος. 
Κατά τα έτη 1984-1985 παρακολούθησε Μεταπτυχιακό Πρόγραμμα Σπουδών Ποιμαντικής, στο Λονδίνο. Συμμετείχε σε σεμινάρια ψυχολογίας (1992) και ψυχιατρικής (2002), καθώς και ποιμαντικής και συνεργάσθηκε με το Πάντειο Πανεπιστήμιο για την διοργάνωση περιβαλλοντικών συνεδρίων, ενώ συμμετείχε ως ομιλητής σε περιβαλλοντικά συνέδρια, σε σεμινάρια μεταπτυχιακών φοιτητών και σε νεανικές συνάξεις. Το 2002 έλαβε με Άριστα Μεταπτυχιακό Δίπλωμα, από το Τμήμα Χριστιανικής Ηθικής και Κοινωνιολογίας της Θεολογικής Σχολής του Αριστοτελείου Πανεπιστημίου Θεσσαλονίκης.
Το 2008 πήρε μετάθεση στην Ιερά Αρχιεπισκοπή Αθηνών. Διορίσθηκε Ιεροκήρυκας στην Α' και Β' Αρχιερατική περιφέρεια της Αρχιεπισκοπής. Παραλλήλως, ήταν εφημέριος στον Ι.Ν. Αγίας Μαρίνης στο Θησείο και Διευθυντής στο Ιδιαίτερο Γραφείο του Αρχιεπισκόπου Αθηνών και Πάσης Ελλάδος Ιερωνύμου.    
Το 2009 κατέθεσε στη Θεολογική Σχολή του Αριστοτελείου Πανεπιστημίου Θεσσαλονίκης τη Διδακτορική του Διατριβή, με θέμα «Ψυχική εξάντληση και ‘αποξένωση’ του κληρικού» η οποία ένα χρόνο αργότερα ενεκρίθη με Άριστα.
Στις 11 Μαΐου 2010, εξελέγη από την Ιεραρχία της Ιεράς Συνόδου της Εκκλησίας της Ελλάδος, πρώτος Μητροπολίτης Ιλίου, Αχαρνών και Πετρουπόλεως. Χειροτονήθηκε Επίσκοπος στις 13 Μαΐου 2010, στον Ιερό Ναό Αγίου Διονυσίου Αρεοπαγίτου Κολωνακίου από τον Αρχιεπίσκοπο Αθηνών Ιερώνυμο, παρουσία πολλών Μητροπολιτών. Η ενθρόνισή του πραγματοποιήθηκε την Τετάρτη 9 Ιουνίου 2010 στον Καθεδρικό Ιερό Ναό Ευαγγελισμού της Θεοτόκου στο Δήμο Ιλίου.
Χουνάκια Μεσσηνίας

Τοποθεσία

Τα Χουνάκια βρίσκονται νοτιοανατολικά της Μεθώνης, από την οποία απέχουν περίπου 11,5 χιλιόμετρα και βόρεια από την Φοινικούντα, από την οποία απέχουν περίπου 1,5 χιλιόμετρο, όσο δηλαδή απέχουν και από τη θάλασσα. Το υψόμετρο του οικισμού είναι 35 μέτρα. Κοντά στα Χουνάκια βρίσκεται επίσης, προς τα βορειοανατολικά των η Λαχανάδα σε απόσταση 1,5 περίπου χιλιομέτρου.

Ιστορικό οικισμού

Ο οικισμός Χουνάκια, ο οποίος ανήκει στη δημοτική ενότητα Μεθώνης, είναι νεοσύστατος, καθώς αναγνωρίστηκε μόλις το 2010, όταν και υπήχθη στον κατηργημένο Δήμο Μεθώνης. Από το 2011, μετά τις νέες αλλαγές του σχεδίου «Καλλικράτης», τα Χουνάκια υπήχθησαν στον νέο Δήμο Πύλου - Νέστορος. Ο δήμος αυτός, συστάθηκε με το Πρόγραμμα Καλλικράτης με τη συνένωση των προϋπαρχόντων δήμων Κορώνης, Μεθώνης, Παπαφλέσσα, Πύλου, Νέστορος και Χιλιοχωρίων. Τα Χουνάκια σήμερα είναι οικισμός της Τοπικής Κοινότητας του Φοινικούντος του Δήμου Πύλου-Νέστορος, στην οποία υπάγονται επίσης οι εξής οικισμοί: Ο Ανεμόμυλος, ο Γριζόκαμπος, η Λούτσα, ο Φοινικούς ή η Φοινικούντα (έδρα), καθώς και τα ακατοίκητα σήμερα νησιά της Αγία Μαριανής ή Αγίας Μαρίνας και της Σχίζας.

Κάτοικοι

Ο οικισμός, με βάση την απογραφή του 2011, έχει 25 μόνιμους κατοίκους, οι οποίοι απασχολούνται κυρίως σε διάφορες αγροτικές εργασίες.
Α΄ κατηγορία πετοσφαίρισης ανδρών Κύπρου 1985-86

Σύστημα διεξαγωγής

Στο πρωτάθλημα της Α΄ κατηγορίας 1985-86 συμμετείχαν 10 ομάδες. Όλες οι ομάδες αναμετρήθηκαν αναμεταξύ τους από δύο φορές, μία εντός και μία εκτός έδρας. Πρωταθλήτρια ανακηρύχθηκε η ομάδα που συγκέντρωσε τους περισσότερους βαθμούς. Η πρωταθλήτρια ομάδα εξασφάλισε τη συμμετοχή της στο Κύπελλο πρωταθλητών Ευρώπης πετοσφαίρισης ανδρών 1986-87.  
Δεν υποβιβάστηκε καμία ομάδα.

Σύστημα βαθμολόγησης

Κάθε νίκης βαθμολογείτο με 3 βαθμούς και κάθε ήττα με 1 βαθμό.

Κριτήρια κατάταξης Α΄ φάσης

Οι ομάδες κατατάσσονταν με βάση τον συνολικό αριθμό βαθμών που κέρδισαν. Σε περίπτωση ισοβαθμίας στον συνολικό αριθμό βαθμών που κέρδισαν δύο ή περισσότερες ομάδες πιο ψηλά κατατασσόταν η ομάδα με τη μεγαλύτερη διαφορά μεταξύ των νικηφόρων και των απολεσθέντων σετ.
Εξόρυξη διεργασιών

Επισκόπηση

Οι τεχνικές της εξόρυξης διεργασιών συχνά χρησιμοποιούνται όταν δεν υπάρχει  καμιά επίσημη περιγραφή της διαδικασίας για το πώς μπορεί να αποκτηθεί με άλλους τρόπους, ή όταν η ποιότητα μιας υπαρκτής τεκμηρίωσης είναι αμφισβητήσιμη. Για παράδειγμα, οι οικονομικοί έλεγχοι ενός συστήματος ροής μάνατζμεντ, η διεξαγωγή καταγραφής ενός συστήματος σχεδιασμού επιχειρηματικών πόρων, και το ηλεκτρονικό σύστημα καταχώρησης ενός νοσοκομείου μπορεί να χρησιμοποιηθεί για να ανακαλύψει μοντέλα που να περιγράφουν διαδικασίες, οργανισμούς και προϊόντα. Ακόμη, αυτή η καταγραφή γεγονότων μπορεί να χρησιμοποιηθεί για να συγκρίνουμε καταγεγραμμένα γεγονότα με κάποιο προγενέστερο πρότυπο για να δούμε εάν η παρατηρούμενη πραγματικότητα συμμορφώνεται σε κάποιο κατευθυντήριο ή περιγραφικό μοντέλο.
Η σύγχρονη τάση του μάνατζμεντ όπως η ΒΑΜ (Business Activity Monitoring), ΒΟΜ (Business Operation Management), ΒΡΙ (Business Process intelligence), απεικονίζει το ενδιαφέρον στο να υποστηρίζουν τη λειτουργικότητα της διάγνωσης στο πλαίσιο της τεχνολογίας διοίκησης διεργασιών (π.χ. τα συστήματα ροής μάνατζμεντ αλλά και άλλες διαδικασίες πληροφοριακών συστημάτων).
Θολοποτάμι Χίου

Ιστορία

Η ίδρυση του χωριού χρονολογείται από τον 12ο αιώνα. Η ονομασία του προήλθε από μία καθίζηση η οποία έλαβε χώρα στην περιοχή Ράγα και είχε ως αποτέλεσμα να αναβλύσει νερό, το οποίο έρρεε για μεγάλο χρονικό διάστημα. Ο δάσκαλος του χωριού Λουκάς Ι. Τσαμπάς διέσωσε την παράδοση ότι η πρώτη ονομασία του χωριού ήταν Μάνη, καθώς ο πρώτος κάτοικός του είχε αυτήν την καταγωγή. Κατά τη σφαγή της Χίου από τους Τούρκους το 1822 οι περισσότεροι κάτοικοι του χωριού σφαγιάστηκαν.

Το Θολοποτάμι στον πολιτισμό

Η πολυβραβευμένη κινηματογραφική ταινία του Χιώτη σκηνοθέτη Δήμου Αβδελιώδη με τίτλο «Η εαρινή σύναξις των αγροφυλάκων» έχει ως θέμα την (κατά εποχές του έτους) αποτυχία 4 αγροφυλάκων που διορίζονται στη θέση του αγροφύλακα με έδρα το Θολοποτάμι.

Σκλαβιά

Τα Σκλαβιά είναι ένας μικρότερος οικισμός του διαμερίσματος. Περιλαμβάνει μόλις 48 κατοίκους. Με βάση την ελληνική μυθολογία στην περιοχή αυτή λούστηκε η Ωραία Ελένη κατά τη διάρκεια του ταξιδιού της προς την Τροία. Κατά την περίοδο της κατοχής της Χίου από τους Γενουάτες τμήμα του οικισμού φαίνεται να ανήκε στην οικογένεια Ιουστινιάνη (Gioustiniani). Η οικογένεια αυτή είχε στη διάθεση της αρκετούς σκλάβους, οι οποίοι αποφάσισαν να διεκδικήσουν την ελευθερία τους. Η απόπειρα τους απέτυχε λόγω προδοσίας και έτσι όσοι δε θανατώθηκαν, εξορίστηκαν.  Σήμερα σώζονται ερείπια από το γενουάτικο οικισμό, αλλά τα Σκλαβιά είναι πλέον γνωστά από το πευκοδάσος τους, στο οποίο στεγάζονται οι κατασκηνώσεις του Υπουργείου Απασχόλησης και της Ένωσης Γονέων «Η Χριστιανική Αγωγή».
Κύπελλο Ελλάδας πετοσφαίρισης ανδρών 2005-2006

Το Κύπελλο Ελλάδας πετοσφαίρισης ανδρών για τη σαιζόν 2005-2006 πραγματοποιήθηκε σε μορφή Φάιναλ−8, και έλαβε χώρα στην Αμαλιάδα 30 Μαρτίου με 2 Απριλίου του 2006. Στην τελική φάση έλαβαν μέρος οι ομάδες που κατέλαβαν τις 8 πρώτες θέσεις στην κανονική περίοδο του πρωταθλήματος. Το κύπελλο κατέκτησε για 3η συνεχή χρονιά και τέταρτη σε πέντε χρόνια η ομάδα του Ηρακλή, ενώ ΜVP της διοργάνωσης αναδείχτηκε ο Κλέιτον Στάνλεϊ.
Βασταρέας

Ο Βασταρέας (4ος αιώνας π.Χ.), ήταν αρχαίας Βασιλέας της Θράκης, ο οποίος είναι μόνον γνωστός από ένα σπάνιο νόμισμα, το οποίο και φέρει το όνομά του. Ενδεχομένως να ήταν Παίονας.
Καίσαρ Α΄ της Γκουαστάλα

Βιογραφία

Ήταν ο πρωτότοκος γιος του Φερράντε Α΄, κόμη της Γκουαστάλα, και της Ισαβέλας ντι Κάπουα. Αδελφοί του ήταν ο Φραγκίσκος δούκας του Αριάνο και ο Ιωάννης-Βικέντιος Γκοντζάγκα, καρδινάλιος.
Από τη μητέρα του κληρονόμησε την κομητεία του Αμάλφι και το πριγκιπάτο του Μολφέτα. Ήταν επίσης δούκας του Αριάνο. Ο Φίλιππος Β΄ της Ισπανίας τον έθεσε επικεφαλής του στρατού του στη Λομβαρδία.
Ήταν μέλος της Ακαδημίας των Νυκτών του Βατικανού (Noctes Vaticanae) στο κτήριο καζίνα Πίο Δ΄ του Βατικανού. Ίδρυσε την Ακαδημία ντέλι Ινβαγκίτι στο ανάκτορο που κληρονόμησε από τον πατέρα του στη Μάντουα. Το 1567-68 μετακίνησε την Αυλή του από τη Μάντουα στη Γκουαστάλα. Είχε αρχιτέκτονα και μηχανικό τον Φραντσέσκο ντα Βολτέρα. Έζησε εκεί ώσπου απεβίωσε το 1575 κι τον διαδέχθηκε ο γιος του Φερράντε Β΄.
Ροβέρτος Γ΄ του Αρτουά

Βιογραφικά στοιχεία

Ήταν γιος του Φιλίππου κυρίου του Κονς και της Λευκής των Ντρε, κόρης του Ιωάννη Β΄ δούκα της Βρετάνης. Έπαιξε σημαντικό ρόλο στη διαδοχή του βασιλιά της Γαλλίας Φιλίππου ΣΤ΄, που είχε διατελέσει έμπιστος σύμβουλός του, αλλά μετά από τον θάνατο του παππού του μπήκε σε πόλεμο διαδοχής με την θεία του Μαώ, σχετικά με την κομητεία του Αρτουά. Το 1239 με τον θάνατο της θείας του Μαώς, τα δικαιώματά της πέρασαν στην κόρη της Ιωάννα Β΄ της Βουργουνδίας, που είχε παντρευτεί τον Φίλιππο Ε΄ βασιλιά της Γαλλίας. Ο Ροβέρτος έφτιαξε πλαστή διαθήκη του πατέρα του, με την οποία διεκδικούσε τα δικαιώματά του στην κομητεία του Αρτουά. Όταν ανακαλύφθηκε η απάτη το 1331, κατασχέθηκε η περιουσία του, η γυναίκα και οι γιοί του Ιωάννης και Κάρολος αιχμαλωτίστηκαν, ενώ ο ίδιος δραπέτευσε εκτός του βασιλείου το 1332, προκειμένου να αποφύγει τη σύλληψη και την εκτέλεση. Κατέφυγε στον ανιψιό του Ιωάννη Β΄ μαρκήσιο του Ναμούρ.
Ο Φίλιππος ΣΤ΄ ζήτησε από τον επίσκοπο της Λιέγης να επιτεθεί στη Ναμούρ. Ο Ροβέρτος Γ΄ δραπέτευσε για δεύτερη φορά στον Ιωάννη Γ΄, δούκα της Βραβάντης, του οποίου νυμφεύτηκε την ανιψιά. Ο Φίλιππος ΣΤ΄ κήρυξε νέο πόλεμο κατά της Βραβάντης και ο Ροβέρτος κατέφυγε οριστικά πλέον στην αυλή του βασιλιά της Αγγλίας Εδουάρδου Γ΄.

Στο πλευρό του Εδουάρδου Γ΄

Φθάνοντας στην Αγγλία, εξοργισμένος από τη σκληρή και άδικη συμπεριφορά του Φιλίππου ΣΤ΄ απέναντί του, ενθάρρυνε τον Εδουάρδο Γ΄ για πόλεμο κατά της Γαλλίας. Του υπενθύμισε τα δίκαιά του στο Γαλλικό θρόνο, ότι είναι και ο ίδιος διάδοχός του, λόγω του ότι η μητέρα του είναι κόρη του Γάλλου βασιλιά Φιλίππου Δ΄. Οι παραινέσεις του αυτές φούσκωσαν επικίνδυνα τα μυαλά του Εδουάρδου και αποτέλεσαν τον σπινθήρα του Εκατονταετούς Πολέμου που ξέσπασε στη συνέχεια. Πολεμούσε με πάθος στο πλευρό του σε όλες τις μάχες, ενώ διηύθυνε ο ίδιος τις Αγγλικές δυνάμεις στη μάχη του Σεντ Ομέρ το 1340. Συμμετείχε και στις μάχες της διαδοχής της Βρετάνης, σε μια από οποίες τραυματίστηκε και πέθανε το 1342.
Κοπτικό αλφάβητο

Ιστορία

Το αλφάβητο χρονολογείται από την ελληνιστική περίοδο της δυναστείας των Πτολεμαίων στην Αίγυπτο, όπου χρησιμοποιούνταν ελληνικοί χαρακτήρες για τη μεταγραφή των κειμένων της δημοτικής αιγυπτιακής γλώσσας, η οποία έως τότε χρησιμοποιούσε τα αιγυπτιακά ιερογλυφικά. Τα πρώτα κείμενα που γράφτηκαν με χρήση των ελληνικών χαρακτήρων είναι στη μορφή της παλαιάς κοπτικής γραφής. Με την επικράτηση του χριστιανισμού στην Αίγυπτο, η γνώση των αιγυπτιακών ιερογλυφικών εξασθένησε ενώ οι ελληνικοί χαρακτήρες ήταν πολύ περισσότερο διαδεδομένοι καθώς και σε χρήση από την εκκλησία. Κατά τον 4ο αιώνα η χρήση του κοπτικού αλφάβητου καθιερώθηκε, ιδιαίτερα στη σαχιδική διάλεκτο. 
Η Κοπτική ορθόδοξη εκκλησία συνεχίζει να έχει τα γραπτά της και το τελετουργικό της στην κοπτική γλώσσα, αλλά εκτός της εκκλησίας η χρήση των κοπτικών είναι σπάνια. 
Μια παραλλαγή των κοπτικών είναι η γλώσσα των παλαιών Νουβικών, γλώσσα της Νειλοσαχαρικής οικογένειας, η οποία χρησιμοποιεί στρογγυλόσχημη γραφή  ελληνικών χαρακτήρων με στοιχεία από κοπτικούς και μεροϊτικούς χαρακτήρες.

Μορφή

Το κοπτικό αλφάβητο ήταν το πρώτο αιγυπτιακό σύστημα γραφής με χρήση φωνήεντων, και είναι ιδιαίτερα χρήσιμο για την αποκρυπτογράφηση των αρχαιότερων Αιγυπτιακών κειμένων, καθώς 7 από τα 30/31 συνολικά γράμματα έχουν καθαρά αιγυπτιακή προέλευση από την δημοτική.
Μερικές αιγυπτιακές συλλαβές ενώ προφέρονται δεν έχουν φωνήεντα. Στην σαχιδική διάλεκτο αυτές γράφονταν με χρήση ειδικών τονικών σημείων, όπως μια γραμμή πάνω από ολόκληρη την συλλαβή, ή την χρήση αποστρόφων ως διαχωριστικού μεταξύ των λέξεων για την σημείωση των κλιτικών μορφημάτων, μια λειτουργία ιδεογραμμάτων της λογογραφικής αιγυπτιακής. Άλλες λέξεις χρησιμοποιούν διαλυτικά (¨) πάνω από τα γράμματα για να δείξουν πως ξεκινά νέα συλλαβή, και άλλες περισπωμένη (~) για τον ίδιο σκοπό.
Κύπελλο Πρωταθλητριών Ομάδων Ευρώπης 1979-80

Το κύπελλο πρωταθλητριών της περιόδου 1979-80 ήταν το εικοστό πέμπτο από την καθιέρωση του θεσμού. Το κατέκτησε η Νότιγχαμ Φόρεστ για δεύτερη συνεχόμενη φορά κερδίζοντας στον τελικό το Αμβούργο με σκορ 1-0. Ο τελικός πραγματοποιήθηκε στις 28 Μαΐου, στη Μαδρίτη και τον παρακολούθησαν 51.000 θεατές. Αναλυτικά τα αποτελέσματα της διοργάνωσης:
Διοργανώσεις Ε.Π.Σ. Λάρισας 2015–16

Β Κατηγορία

Το πρωτάθλημα της Β κατηγορίας διεξάγεται με τη συμμετοχη 37 ομάδων σε 3 ομίλους. Οι πρωταθλητές των 3 ομίλων και 1 από τους δευτεραθλητές μετά από αγώνες κατάταξης θα ανέβουν στην Α1. Οι 2 τελευταίες ομάδες κάθε ομίλου υποβιβάζονται στην Γ κατηγορία.

Γ Κατηγορία

30 συνολικά ομάδες συμμετέχουν στη Γ' κατηγορία , σε 3 ομίλους των 10 ομάδων. Σύμφωνα με την προκήρυξη του πρωταθλήματος οι 2 πρώτες καθε ομίλου θα ανέβουν στη Β' κατηγορία. Οι 3ες κάθε ομίλου θα δώσουν αγώνες κατάταξης για σειρα προτεραιότητας αν χρειαστεί να καλυφθούν κενές θέσεις από αποχωρήσεις ομάδων των ανώτερων κατηγοριών. 
Ο Μαρίνος Αντύπας Λάρισας  είναι νεοσύστατη ομάδα και κανει την παρθενική της εμφάνιση στο πρωτάθλημα της ΕΠΣΝΛ.
Μίχα Μέβλια

Σύλλογοι

Ξεκίνησε την καριέρα του στη ΝΝ Γκόριτσα, όπου αγωνίστηκε για 4 χρονιές (109 αγώνες και 5 τέρματα). Το 2013, ως ελεύθερος πράκτορας, μετεγράφη στη ΦΚ Λοζάν-Σπορ, όπου συμμετείχε σε 30 αγώνες και πέτυχε ένα τέρμα. Το επόμενο έτος μετεγράφη στη Χάποελ Μπνέι Σαχνίν. Στο Ισραήλ, ο Μίχα συμμετείχε σε 22 αγώνες, ενώ το 2015 μετεγράφη στη Ντιναμό Βουκουρεστίου, όπου αγωνίστηκε σε 41 αγώνες και έγινε αρχηγός της ομάδας. Στις 31 Αυγούστου 2016 μεταγράφη στη ΦΚ Ροστόφ. Στις 31 Αυγούστου 2017 μετεγράφη στη Ζενίτ Αγίας Πετρούπολης, υπογράφοντας τετραετές συμβόλαιο.

Διεθνής

Πραγματοποίησε το ντεμπούτο του για την Εθνική Σλοβενίας κάτω των 19 το 2009, ενώ την περίοδο 2011-2012 αγωνιζόταν για την Εθνική Νέων Σλοβενίας. Στις 5 Ιουνίου 2016 πραγματοποίησε το ντεμπούτο του για την Εθνική Σλοβενίας σε φιλικό αγώνα με την Εθνική Τουρκίας.

Προσωπική ζωή

Ο Μίχα έχει δίδυμο αδερφό, τον Νέιτς, ο οποίος επίσης αγωνίζεται ως αμυντικός. Στις 24 Φεβρουαρίου 2017, ο Μίχα και η σύζυγος του, Εύα, απέκτησαν μια θυγατέρα ονόματι Νία.
Ιωάννης Ε΄ του Άνχαλτ-Τσερμπστ

Βιογραφία

Ήταν ο δευτερότοκος γιος του Ερνέστου Α΄ πρίγκιπα του Άνχαλτ-Ντεσάου και της Μαργαρίτας των Ποντέμπραντυ, κόρης του Ερρίκου Α΄ δούκα του Μύνστερμπερκ-Ελς.
Το 1551 απεβίωσε στο Τσερμπστ σε ηλικία 47 ετών και τον διαδέχθηκαν οι τρεις γιοί του Κάρολος Α΄, Ιωακείμ-Ερνέστος και Βερνάρδος Ζ΄.
Κρητική φορεσιά

Η κρητική φορεσιά αποτελεί ένα από τα σημαντικότερα στοιχεία της λαογραφίας της Κρήτης. Οι άνδρες φορούν βράκα με σαλβάρια, τον επενδυτή, γελέκο, μεϊντάνι, ζώνη, καρτσόνια και καπότο, επίσης ασημένιο μαχαίρι στη μέση, βουργίδι και κρατούν κατσούνα. Άλλες φορές αντί βράκα φορούν κυλότα σε τύπο στρατιωτικό που μπαίνει μέσα στα στιβάνια (τις μαύρες μπότες που συμπληρώνουν την ενδυμασία), γελέκο με φαρδιά ζώνη και κρουσάτο μαντίλι. 
Οι γυναίκες φορούν φούστα με σάκο, κατινάκι (φόρεμα με μπούστο ραμμένο σε πλατιά φούστα), τζεμπέρι στο κεφάλι, μπροστοποδιά, σαλβάρι (μακριά βράκα), ποκαμίσα και μαύρα παπούτσια, καθώς και πολλά χρυσαφικά κυρίως λίρες.
Η χειροποίητη κιλότα αποτελεί παραδοσιακή Κρητική ενδυμασία η οποία αντικατέστησε την βράκα μετά τον Α' Παγκόσμιο πόλεμο. Η ενδυμασία αυτή φορέθηκε κατά την περίοδο της Εθνικής Αντίστασης επί Κρητικής Πολιτείας.
Η κιλότα φοριέται με μαύρο πουκάμισο, γιλέκο, πλατιά υφαντή ζώνη, μαύρο μαντίλι στο κεφάλι και στιβάνια.
Ινδικός γύπας

Μορφολογία

Ο ινδικός γύπας είναι μικρότερος από το όρνιο. Έχει μήκος 80-103 εκ., βάρος 5,5-6,3 κιλά και άνοιγμα φτερών 1,96-2,38 εκ. Το φτέρωμά του είναι ανοιχτό μπεζ καστανό, ενώ τα ερετικά του σκούρα γκριζοκάστανα. Το κεφάλι επίσης γκριζοκάστανο με λίγο χνούδι στον σβέρκο του.
Νύσης Μεσσηνέζης

Βιογραφία

Γεννήθηκε το Φεβρουάριο 1902 στο Αίγιο και πέθανε το 1992. Ήταν πρώτος εξάδελφος του καταξιωμένου πιανίστα και συνθέτη Λώρη Μαργαρίτη.
Διετέλεσε υπάλληλος της Εθνικής Τράπεζας Αιγίου. Αποχώρησε το 1953 με το βαθμό του τμηματάρχη και με ισόβια τιμητική σύνταξη από το κράτος.
Ήταν από τους συνιδρυτές της Εθνικής Εταιρείας Ελλήνων Λογοτεχνών.
Τιμήθηκε με το το Χρυσό Σταυρό του Τάγματος του Γεωργίου του Α΄ και τον Σταυρό της Αξίας Α΄ τάξεως της Ομοσπονδιακής Δημοκρατίας της Γερμανίας. Από την Ακαδημία Αθηνών βραβεύτηκε το 1977.
Με δωρεά προς το κράτος τού αρχείου τού προπάππου του Λέοντος Μεσσηνέζη και του Ανδρέα Λόντου, Αιγιωτών προκρίτων και αγωνιστών του 1821, ιδρύθηκε το Τοπικό Ιστορικό Αρχείο Αιγίου. Επίσης, υπήρξε συνιδρυτής της περίφημης «Χορωδίας Αιγίου 1933».
Τα κύρια χαρακτηριστικά της ποίησής του είναι ο αρμονικός ρυθμός και η καλαισθησία. Πέντε τραγούδια από τη συλλογή του "Δειλινό" μελοποιήθηκαν για φωνή και πιάνο από τον Γεώργιο Καζάσογλου (1908-1984) και δισκογραφήθηκαν (Κύκλος 5 τραγουδιών σε ποίηση Μεσσηνέζη). Τα ερμηνεύει ο βαρύτονος Τάσης Χριστογιαννόπουλος.
Κύπελλο Ελλάδας καλαθοσφαίρισης ανδρών 1998-1999

To Κύπελλο Ελλάδος καλαθοσφαίρισης ανδρών 1998-99 που διοργάνωσε η Ελληνική Ομοσπονδία Καλαθοσφαίρισης ξεκίνησε στις 26 Αυγούστου 1998 με τους αγώνες της πρώτης φάσης και τελείωσε στις 31 Ιανουαρίου 1999 με τον τελικό, ο οποίος έγινε στο Στάδιο Ειρήνης και Φιλίας, με αντιπάλους την ΑΕΚ και τον ΠΑΟΚ. Το κύπελλο Ελλάδος κατέκτησε ο ΠΑΟΚ για τρίτη φορά στην ιστορία της διοργάνωσης.

Τελική φάση

Η τελική φάση, που διεξήχθη με το σύστημα φάιναλ-φορ, έγινε στο Στάδιο Ειρήνης και Φιλίας, στο Νέο Φάληρο, στις 30 και 31 Ιανουαρίου 1999.
Ουλμπά (νησί)

Η Ουλμπά είναι μία νησίδα στη Λιβύη. Βρίσκεται στο βορειοανατολικό τμήμα της χώρας, στην ιστορική περιοχή της Κυρηναϊκής, 500 χλμ. ανατολικά της Βεγγάζης. Έχει έκταση 0,4 τ.χλμ..
Το έδαφος της νησίδας είναι εντελώς επίπεδο. Το υψηλότερο σημείο της νησίδας είναι 2 μέτρα πάνω από το επίπεδο της θάλασσας. Εκτείνεται σε απόσταση 0,7 χλμ. σε κατεύθυνση βορρά-νότου και σε απόσταση 1,3 χλμ. στην κατεύθυνση ανατολής-δύσης. Η γη στο νησί είναι άγονη, με λίγη ή καθόλου βλάστηση.
Στο νησί επικρατεί το ημίξερο κλίμα της περιοχής. Η μέση ετήσια θερμοκρασία στην περιοχή είναι 22 °C. Ο θερμότερος μήνας είναι ο Αύγουστος, όταν η μέση θερμοκρασία είναι 32 °C, και ο ψυχρότερος είναι ο Ιανουάριος, με 12 °C. Η μέση ετήσια βροχόπτωση είναι 319 mm. Ο βροχερότερος μήνας είναι ο Ιανουάριος, με μέση βροχόπτωση 80 mm και ο πιο ξηρός είναι ο Ιούνιος, με 1 mm βροχής.
Ντουάρτε Β΄ της Μπραγκάνσα

Συμφωνία με τον εξόριστο Εμμανουήλ Β΄ για την διαδοχή

Μετά τον θάνατο του θείου του Εμμανουήλ Αλφόνσου (1920), ο κλάδος της Σαξονίας-Κόμπουρκ & Γκότα κόντευε να ξεκληριστεί, αφού ούτε ο ίδιος ο Εμμανουήλ είχε γιους. Προχώρησαν σε δύο συνθήκες, σύμφωνα με τις οποίες ο Ντουάρτε Νούνο αναγνώριζε τον Εμμανουήλ σαν τον νόμιμο διεκδικητή, αλλά μετά τον θάνατο του χωρίς απογόνους όλα τα δικαιώματα θα έρθουν σε αυτόν. 
Το 1927, πέθανε ο πατέρας του Ντουάρτε Νούνο και το 1932 ο ίδιος ο Εμμανουήλ Β΄, οπότε όλα τα δικαιώματα στο Πορτογαλικό στέμμα πέρασαν σε αυτόν.
Πολλοί οπαδοί της μοναρχίας άρχισαν να αμφισβητούν την διαδοχή του, αν και ήταν απευθείας εγγονός του βασιλιά Μιχαήλ Α' της Πορτογαλίας. Τα άρθρα 87 και 88 του Καταστατικού Συντάγματος (1820) έλεγαν ότι οι βασιλιάδες της Πορτογαλίας πρέπει να είναι φυσικοί απόγονοι της βασίλισσας Μαρίας Β' και μόνο εάν εξαλειφθούν αυτοί είναι δυνατό να περάσει η διαδοχή αλλού. 
Απόγονοι της Μαρίας υπήρχαν, αλλά βρίσκονταν μακριά από την Πορτογαλία και δεν είχαν Πορτογαλική υπηκοότητα, κάτι που το άρθρο 89 του ίδιου Καταστατικού το απέκλειε. Υπήρχαν αμφιβολίες και για την Πορτογαλική υπηκοότητα του ίδιου, αφού ο παππούς του είχε 
εξοριστεί από το 1834, ενώ ο ίδιος και ο πατέρας του είχαν γεννηθεί μακριά και δεν είχαν ζήσει ποτέ στην Πορτογαλία. Αυτό ήθελε να προλάβει ο αυτοκράτορας Φραγκίσκος Ιωσήφ Α' της Αυστρίας, παραχωρώντας τους εκτάσεις που ανήκαν νόμιμα σε Πορτογαλική κατοχή. Αλλά οι οπαδοί του Ντουάρτε Νούνο υποστήριξαν ότι το νέο Σύνταγμα του 1842 ακύρωσε τον νόμο της εξορίας (1834).
Μια μερίδα μοναρχικών προσπάθησε αποτυχημένα να επιβάλει μνηστήρα τον Γεώργιο της Σαξονίας, έναν δισέγγονο της Μαρίας, αλλά δεν ήταν και αυτός Πορτογάλος.
Ο Ντουάρτε Νούνο εκπαιδεύτηκε από δυο Πορτογαλίδες και από τον Βενεδικτίνο μοναχό Φρέι Εστεβάο. Συμπλήρωσε τις σπουδές του στο αβαείο του Έτταλ στην Βαυαρία, και στο Αβαείο του Κλερβώ στην Γαλλία. Επισκέφτηκε μυστικά την Πορτογαλία (1929), αν και του ήταν απαγορευμένο από τον νόμο της εξορίας του 1834.

Επιστροφή στην Πορτογαλία

Τον Μάιο του 1950, το εθνικό συμβούλιο της Πορτογαλίας ακύρωσε τους 2 νόμους (1834, 1910) και επέτρεψε στον Ντουάρτε Νούνο να επιστρέψει στην Πορτογαλία. Ο ίδιος δεν μπόρεσε να το κάνει ως το 1952, γιατί τραυματίστηκε σε δυστύχημα. Μετά τον θάνατο του προέδρου Όσκαρ Καρμόνα, ο δικτάτορας της Πορτογαλίας Ολιβέιρα Σαλαζάρ σκεφτόταν να επαναφέρει την μοναρχία, αλλά τελικά προτίμησε να κρατήσει την εξουσία για τον εαυτό του.
Το 1974 ο Ντουάρτε Νούνο παραχώρησε την κατοικία του στο Παλάτσιο του Σάο Μάρκος στο Πανεπιστήμιο της Κόιμπρα και εγκαταστάθηκε στην νότια Πορτογαλία, όπου έζησε μέχρι τον θάνατο του με την ανύπαντρη αδελφή του Φιλίππη.
Μικτομαγνητισμός

Μικτομαγνητισμός (Mictomagnetism) είναι ένα σύστημα σπιν στο οποίο αναμειγνύονται διάφορες αλληλεπιδράσεις ανταλλαγής (exchange interactions). Παρατηρείται σε πολλά είδη κραμάτων, μεταξύ των οποίων κράματα Cu-Mn, Fe-Al και Ni-Mn. Όταν ψυχθούν σε μηδενικό μαγνητικό πεδίο, αυτά τα υλικά έχουν χαμηλή παραμένουσα μαγνήτιση (remanence) και απομαγνητότητα (coercivity). Όταν ψύχονται σε μαγνητικό πεδίο, έχουν πολύ μεγαλύτερη παραμένουσα μαγνήτιση και ο βρόχος υστέρησης (hysteresis loop)] μετατοπίζεται σε αντίθετη κατεύθυνση από το πεδίο (ένα παρόμοιο φαινόμενο προς την ανισοτροπία ανταλλαγής (exchange bias)).